A Bizottság 1392/97/EK rendelete
(1997. július 18.)
a mezőgazdasági termékek intervenciós hivatalok által történő felvásárlását, raktározását és értékesítését magukban foglaló intervenciós intézkedésekre vonatkozó számviteli szabályokról szóló 3597/90/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az intervenciós raktározás formájában megvalósított intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó éves beszámolókban figyelembe veendő tényezők megállapításáról szóló, 1990. november 27-i 3492/90/EGK tanácsi rendeletre [1] és különösen annak 8. cikkére,
mivel a legutóbb a 895/94/EK rendelettel [2] módosított, 1990. december 12-i 3597/90/EGK bizottsági rendelet [3] meghatározza a mezőgazdasági termékek intervenciós hivatalok által történő felvásárlását, raktározását és értékesítését magukban foglaló intervenciós intézkedések esetén alkalmazandó számviteli szabályokat;
mivel a 3597/90/EGK rendelet 2. cikkének (1) bekezdése és 7. cikke szabályozza azon érték meghatározását, amelynél a hiányzó mennyiségeket, illetve azokat a mennyiségeket, amelyek nem felelnek meg a raktározásra előírt feltételeknek, az intervenciós raktár könyveiben meg kell téríteni az EMOGA részére; mivel egyes esetekben rendelkezni kell az említett érték növelésének lehetőségéről, különösen, ha a piaci ár lényegesen magasabbnak bizonyul az intervenciós árnál vagy az intervenciós felvásárlási árnál;
mivel a 3597/90/EGK rendeletben említett egyes rendeletek módosításra kerültek, illetve hatályukat vesztették az említett rendelet elfogadása óta; mivel ezért a 3597/90/EGK rendeletben foglalt egyes hivatkozásokat módosítani kell;
mivel az e rendeletben előírt intézkedések összhangban vannak az EMOGA-bizottság véleményével,
ELFOGADTA EZT A RENDELETET:
1. cikk
A 3597/90/EGK rendelet a következőképpen módosul:
1. Az 1. cikk (3) bekezdésében a "2776/88/EGK bizottsági rendelet 9. cikke (2) bekezdésének c) pontja" helyébe a "296/96/EK bizottsági rendelet 7. cikke (2) bekezdésének c) pontja [*] HL L 39., 1996.2.17., 5. o." lép.
2. A 2. cikk (1) bekezdése a következő albekezdésekkel egészül ki:
"Amennyiben azonban a hiány megállapításának napján a szabványminőségre vonatkozó piaci átlagár abban a tagállamban, ahol a raktározás folyik, magasabb, mint az intervenciós alapár 105 %-a, az intervenciós hivatallal szerződő fél a tagállam által regisztrált piaci ár 5 %-kal növelt összegét köteles visszatéríteni az intervenciós hivatal részére. A piaci ár tekintetében a tagállamnak a Bizottság számára rendszeresen küldött tájékoztatást kell alapul vennie.
A piaci ár alkalmazásából eredően beszedett összegek és az intervenciós ár alkalmazásából eredően az EMOGA részére könyvelt összegek közötti különbözetet a többi jóváírással együtt a pénzügyi év végén kell jóváírni az EMOGA részére."
3. A 2. cikk (3) bekezdésének d) pontjában a "2727/75/EGK tanácsi rendelet 26. cikkében" szövegrész helyébe az "1766/92/EGK tanácsi rendelet 23. cikkében [*] HL L 181., 1992.7.1., 21. o." szövegrész lép.
4. A 7. cikk (1) bekezdése a következő albekezdéssel egészül ki:
"Amennyiben azonban a termék tényleges kitárolásának időpontjában fennállnak a 2. cikk (1) bekezdése utolsó előtti és utolsó albekezdésének alkalmazásához szükséges feltételek, az áru kitárolásáról előzetesen konzultálni kell a Bizottsággal."
5. A 11. cikkben a "2776/88/EGK rendelet 3. cikkének (7) bekezdésével és 6. cikkének (2) bekezdésével" szövegrész helyébe a "296/96/EK rendelet 3. cikkének (7) bekezdésével és 5. cikkének (2) bekezdésével" szövegrész lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1997. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. július 18-án.